b'\n_START_ARTICLE_\nVelika nagrada Kanade 1988\n_START_SECTION_\nKvalifikacije\n_START_PARAGRAPH_\nNa prenovljenem dirkali\xc5\xa1\xc4\x8du Gillesa Villeneuva sta na kvalifikacijskih treningih ponovno prevladovala McLarnova dirka\xc4\x8da. Ayrton Senna je osvojil svoj peti zaporedni najbolj\xc5\xa1i \xc5\xa1tartni polo\xc5\xbeaj, drugo \xc5\xa1tartno mesto pa je osvojil Alain Prost. Drugo \xc5\xa1tartno vrsto sta zasedla Thierry Boutsen z Benettonom in Nelson Piquet z Lotusom, Williamsova dirka\xc4\x8da, Nigel Mansell in Riccardo Patrese, pa sta se vbadala s te\xc5\xbeavami, saj sta dosegla le deveto oziroma enajsto \xc5\xa1tartno mesto. Sobotne kvalifikacije je zaznamovala huda nesre\xc4\x8da dirka\xc4\x8da Arrowsa Dereka Warwicka, ki pa je ostal nepo\xc5\xa1kodovan in lahko sodeloval na dirki.\n_START_SECTION_\nDirka\n_START_PARAGRAPH_\nProst je na \xc5\xa1tartu povedel pred Senno, sledila sta dirka\xc4\x8da Ferrarija Michele Alboreto in Gerhard Berger ter Benettona Thierry Boutsen in Alessandro Nannini. V desetem krogu so se pri Bergerjevem Ferariju za\xc4\x8dele te\xc5\xbeave s \xc4\x8drpalko za dovod goriva. V devetnajstem krogu je Senna izkoristil prilo\xc5\xbenost, ko je Prost za trenutek obti\xc4\x8dal za dirka\xc4\x8di zaostalimi za krog, in se prebil v vodstvo. Alessandro Nannini, ki je dr\xc5\xbeal \xc4\x8detrto mesto, je v petnajstem krogu odstopil zaradi okvare elektri\xc4\x8dnega sistema. V triindvajsetem krogu je odstopil tudi Berger, medtem pa je Nigel Mansell prehitel Nelsona Piqueta, toda Britanec je moral nato v \xc5\xa1estindvajsetem krogu odstopiti zaradi okvare motorja. Podobno se je zgodilo tudi njegovemu mo\xc5\xa1tvenemu kolegu Riccardu Patreseju pet krogov kasneje. Michele Alboreto je v \xc5\xa1tiriintridesetem krogu odstopil zaradi podobnih te\xc5\xbeav kot mo\xc5\xa1tveni kolega Berger, tako da se je Thierry Boutsen prebil na tretje mesto, ki ga je dr\xc5\xbeal vse do konca dirke. Zaradi odstopa ve\xc4\x8d dirka\xc4\x8dev bolj\xc5\xa1ih mo\xc5\xa1tev, so dobili prilo\xc5\xbenost za prvenstvene to\xc4\x8dke tudi dirka\xc4\x8di manj\xc5\xa1ih mo\xc5\xa1tev. Tako se je Philippe Streiff z dirkalnikom AGS na polovici dirke prebil na peto mesto, pred Andreo de Cesarisa, ki je bil z dirkalnikom Rial \xc5\xa1esti. Toda Streiff je odstopil zaradi izleta s steze v enain\xc5\xa1tiridesetem krogu, de Cesarisu pa je tri kroge pred koncem dirke zmanjkalo goriva. To je izkoristil Ivan Capelli in s svojim dirkalnikom March dosegel presenetljivo peto mesto. Senna je zmagal, sledili pa so \xc5\xa1e Prost, Boutsen, Piquet, Capelli in Jonathan Palmer. Uvr\xc5\xa1\xc4\x8denih je bilo \xc5\xa1tirinajst dirka\xc4\x8dev, toda le prvi trije v istem krogu.'